b'\n_START_ARTICLE_\nRatko Mladi\xc4\x87\n_START_PARAGRAPH_\nRatko Mladi\xc4\x87 (serbia \xd0\xa0\xd0\xb0\xd1\x82\xd0\xba\xd0\xbe \xd0\x9c\xd0\xbb\xd0\xb0\xd0\xb4\xd0\xb8\xd1\x9b; s\xc3\xbcndinud 12. m\xc3\xa4rtsil 1942 v\xc3\xb5i 1943) on endine Serbia s\xc3\xb5jav\xc3\xa4elane. Ta oli pikka aega rahvusvaheliselt tagaotsitav s\xc3\xbc\xc3\xbcdistatuna s\xc3\xb5jakuritegudes. Mladi\xc4\x87 tabati 26. mail 2011 Serbia p\xc3\xb5hjaosas Vojvodinas, kus ta ennast v\xc3\xa4idetavalt Milorad Komadi\xc4\x87i nime all varjas. _NEWLINE_Mladi\xc4\x87i isa oli rahvusradikaal, kes hukkus Teise maailmas\xc3\xb5ja p\xc3\xa4evil, poja teisel s\xc3\xbcnnip\xc3\xa4eval, r\xc3\xbcnnakus horvaatide k\xc3\xbclale (Ante Paveli\xc4\x87i koduk\xc3\xbclale)._NEWLINE_Mladi\xc4\x87 teenis Jugoslaavia Rahvaarmee tankiv\xc3\xa4gedes. Nimetati Bosnia Serblaste Vabariigi armee peastaabi \xc3\xbclemaks 1992. aastal. Juhtis Bosnia s\xc3\xb5ja p\xc3\xa4evil Sarajevo piiramist (1992\xe2\x80\x931995) ja eri piirkondade etnilist puhastamist Bosnia muslimitest. Oli \xc3\xa4gedalt vastu Bosnia konflikti rahumeelsele lahendamisele ja v\xc3\xa4ga populaarne Bosnia serblaste seas._NEWLINE_Mladi\xc4\x87it peetakse vastutavaks 1995. aastal aset leidnud Srebrenica massim\xc3\xb5rva eest. Srebrenica oli \xc3\x9cRO "turvaala", kus serblased tapsid umbes 8300 muslimit._NEWLINE_Vabastati ametist 1996. aasta novembris._NEWLINE_Mladi\xc4\x87i ihukaitse\xc3\xbclema s\xc3\xb5nul elas mees 2002. aastani Belgradis ja liikus v\xc3\xb5imude kaitse all vabalt ringi._NEWLINE_Mladi\xc4\x87 oli aastaid rahvusvaheliselt tagaotsitav. Ameerika \xc3\x9chendriigid ja Serbia panid tema tabamiseni viivate vihjete eest v\xc3\xa4lja rahalised autasud (vastavalt 5 miljonit dollarit ja miljon eurot)._NEWLINE_Mladi\xc4\x87 vahistati 2011. aasta 26. mail ja anti 31. mail Endise Jugoslaavia Rahvusvahelisele Kriminaaltribunalile v\xc3\xa4lja._NEWLINE_Rahvusvaheline tribunal esitas Mladi\xc4\x87ile s\xc3\xbc\xc3\xbcdistuse Srebrenica muslimite ja mitmete teiste Bosnia piirkondade mitteserblastest elanike kallal toime pandud genotsiidis ning 1992. kuni 1995. aastani toime pandud m\xc3\xb5rvades, deporteerimises, tagakiusamises ja terroriseerimises. _NEWLINE_22. novembril 2017 m\xc3\xb5isteti Mladi\xc4\x87 s\xc3\xbc\xc3\xbcdi genotsiidis, s\xc3\xb5ja- ja inimsusvastastes kuritegudes (kokku k\xc3\xbcmnes s\xc3\xbc\xc3\xbcdistuses) aastatel 1992\xe2\x80\x931995 kestnud Bosnia s\xc3\xb5ja ajal ja m\xc3\xa4\xc3\xa4ras talle eluaegse vanglakaristuse._NEWLINE_Mladi\xc4\x87 on abielus, tal s\xc3\xbcndis poeg ja t\xc3\xbctar. T\xc3\xbctar suri 1994. aastal tema isale kuulunud p\xc3\xbcstolist tulistatud lasu tagaj\xc3\xa4rjel. Tema surma peetakse enesetapuks.'